Oljeprisen stuper nær 30 prosent

Oljen rammes kraftig av brudd i forhandlingene mellom Opec og Russland.

Saudi-Arabias energiminister, prins Abdulaziz bin Salman Al-Saud og Russlands energiminister på møtet i Opec+ fredag. Vis mer byoutline LEONHARD FOEGER / X00360

Publisert: Oppdatert: 9. mars 2020 06:35 , Publisert: 8. mars 2020 23:20

Like før klokken seks koster et fat Nordsjøolje 32,34 dollar fatet, en nedgang på 29,03 prosent fra fredag.

Nyhetsbyrået Bloomberg melder at fallet er det største siden USAs krig med Irak i 1991.

Prisen var ned mer enn 30 prosent på det meste i natt, etter at handelen startet sent søndag kveld.

Oljeprisen handles nå til det laveste nivået siden februar 2016.

Fredag ble det brudd i forhandlingene mellom Opec og Russland.

Prisfallet var spådd på forhånd av en del eksperter. Analytikerne i norske Rystad Energy utelukket ikke et kortsiktig fall i oljeprisen til ned på 30-tallet, noe som kan ramme Equinor og andre oljeselskaper hardt.

Les også Asiatiske børser stuper etter kraftig fall i oljeprisen

Opec-kollaps

Opec med Saudi-Arabia i spissen klarte ikke å bli enig med Russland om en løsning for videre produksjonskutt. Når dagens avtale går ut i slutten av måneden, står de oljeproduserende landene i teorien fritt til å pumpe så mye olje de vil.

Opec-grupperingen har de siste årene satt et tak på produksjonen for å bidra til å holde oljeprisen oppe.

Kilder i Saudi-Arabia sier til blant andre Financial Times at landet nå vil åpne kranene og pumpe langt mer. Det kan dempe oljeprisene betydelig, hvis ikke partene finner tilbake til hverandre igjen.

Oljeprisen falt kraftig også fredag. Nordsjøoljen, som brukes som en referanse for oljehandel globalt, var ned mer enn ni prosent til 45,5 dollar.

– Starten av en priskrig

Etter bruddet i forhandlingene, valgte Saudi Arabia å senke den offisielle prisen for olje til alle destinasjoner i april.

Det innebærer rabatter på en rekke oljeprodukter fra den statlige oljegiganten Saudi Aramco, til Asia, USA og til nordvest-Europa, skriver Reuters.

– Dette er helt klart starten av en priskrig, og Saudi Arabia var raske med å reagere denne helgen, ved å redusere den offisielle salgsprisen for april betydelig, skriver ING Economics i et notat, gjengitt av Bloomberg.

Spår historisk tøff dag på Oslo Børs

Det går mot kraftig nedgang på Wall Street på ukens første dag. Amerikanske futures er ned mellom 3,6 og 3,8 prosent, ifølge Marketwatch.

Investorene fikk en forsmak på markedsbevegelsene tidligere søndag, da børser i Midtøsten falt kraftig. Blant aksjene som ble særlig hardt rammet var oljegiganten Saudi Aramco.

Investeringsøkonom Mads Johannesen i Nordnet skriver i en meldingstråd på Twitter at han tror mandag blir en av de tøffeste dagene på Oslo Børs noen gang.

Dyreste euro og dollar noensinne

Kronekursen svekkes uvanlig kraftig. Euroen og dollaren har aldri vært dyrere for nordmenn.

Slik utvikler kronen seg ved halv seks-tiden mandag morgen:

Mot euro er kronen svekket rundt 41 øre eller 3,9 prosent. En euro handles nå for 10,84 kroner. Aldri tidligere har det vært dyrere for nordmenn på ferie i utlandet.

Mot dollaren er kronen svekket rundt 27 øre eller 2,94 prosent. En dollar koster nå 9,51 kroner. Ikke siden oktober 2000 har en dollar kostet mer i norske kroner.

Samtidig har bildet snudd om mot svenske kroner. En svensk krone koster nå 1,01 norske kroner. Det er første gang siden 2016 at det har vært så dyrt å være norsk i nabolandet.

Kronen svekkes kraftig mot pundet, der svekkelsen er på 36 øre eller 2,96 prosent. Et pund koster nå 12,42 kroner.

Her kan du lese mer om Oljeprisutslagene Aksjelive Nordsjøolje Oljeprisen